Predlog SKLEP SVETA o potrditvi osrednjega načrta Shift2Rail /* COM/2014/0739 final - 2014/0354 (NLE) */





OBRAZLOŽITVENI MEMORANDUM 1. OZADJE PREDLOGA Uredba Sveta (EU) št. 642/2014 z dne 16. junija 2014 o ustanovitvi Skupnega podjetja Shift2Rail (v nadaljnjem besedilu: uredba S2R)[1] je začela veljati 7. julija 2014, s čimer se je uradno ustanovilo novo javno-zasebno partnerstvo za upravljanje raziskovalnih in inovacijskih dejavnosti v podporo razvoju boljših železniških storitev v Evropi. Ustanovni člani Skupnega podjetja Shift2Rail so opredeljeni v uredbi S2R ter vključujejo Unijo, ki jo zastopa Komisija, in osem partnerjev iz industrije: Alstom Transport, Ansaldo STS, Bombardier Transportation, Construcciones y Auxiliar de Ferrocariles, Network Rail, Siemens Aktiengesellschaft, Thales in Trafikverket. Dodatni pridruženi člani bodo izbrani na podlagi odprtega razpisa za članstvo, ki ga objavi Komisija v treh mesecih po začetku veljavnosti uredbe S2R. Skupno podjetje Shift2Rail je namenjeno podprtju ciljev iz bele knjige o prometu iz leta 2011[2] ter preusmeritvi z manj trajnostnih načinov prevoza na železniški prevoz s povečanjem njegove stroškovne učinkovitosti in privlačnosti. Skupno podjetje Shift2Rail naj bi z razvojem, predstavitvijo in potrjevanjem inovativnih tehnologij in rešitev podvojilo zmogljivost sistema železniškega prevoza, znižalo stroške sistema železniškega prevoza v življenjskem ciklu za 50 % ter zmanjšalo nezanesljivosti in zamude ob prihodu za 50 %. Skupno podjetje bo podpiralo tudi globalno vodilno vlogo evropske železniške industrije, s čimer se bodo ustvarila delovna mesta in povečal izvoz. V skladu s členom 1(4) in členom 2(a) Priloge I k uredbi S2R bi moralo Skupno podjetje Shift2Rail določiti, razviti in zagotoviti uspešno in učinkovito izvajanje osrednjega načrta. Ta osrednji načrt bi moral biti v prihodnost usmerjen dokument, ki opredeljuje prednostne raziskovalne in inovacijske dejavnosti za dolgoročno spodbujanje inovacij v železniškem sektorju. V skladu s členom 1(3) Priloge I k uredbi S2R bi se moral osrednji načrt Shift2Rail navezovati na naslednjih pet tematskih področij ali „inovacijskih programov“ (IP): · IP1: stroškovno učinkoviti in zanesljivi vlaki, med drugim tudi visokozmogljivi in hitri vlaki; · IP2: napredni sistemi upravljanja in nadzora prometa; · IP3: stroškovno učinkovita in zanesljiva visokozmogljiva infrastruktura; · IP4: rešitve IT za privlačne železniške storitve; · IP5: tehnologije za trajnosten in privlačen evropski tovorni promet. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Prvotno različico osrednjega načrta Shift2Rail so izdelali ustanovni člani Skupnega podjetja Shift2Rail pod vodstvom Komisije ter v posvetovanju z Evropsko železniško agencijo in tehnološko platformo Evropski svetovalni svet za raziskave na področju železnic (ERRAC). V njej so upoštevane tudi pripombe, ki so jih dale različne zadevne zainteresirane strani na številnih posameznih srečanjih s predstavniki sektorja ter na javnem posvetovanju z dne 20. junija 2014, ki se ga je udeležilo skoraj 200 zainteresiranih strani. Na posvetovanju so ugotovili, da je sedanja različica osrednjega načrta dobro uravnotežena in uživa široko podporo. 24. septembra 2014 je upravni odbor Skupnega podjetja Shift2Rail odobril prvotno različico osrednjega načrta Shift2Rail. 3. PRAVNI ELEMENTI PREDLOGA Ta predlog se nanaša na potrditev osrednjega načrta Shift2Rail s strani Sveta, v skladu s postopkom iz člena 1(4) Priloge I k uredbi S2R. 2014/0354 (NLE) Predlog SKLEP SVETA o potrditvi osrednjega načrta Shift2Rail SVET EVROPSKE UNIJE JE – ob upoštevanju Uredbe Sveta (EU) št. 642/2014 z dne 16. junija 2014 o ustanovitvi Skupnega podjetja Shift2Rail, zlasti člena 1(4) Priloge I k Uredbi[3], ob upoštevanju predloga Evropske komisije, ob upoštevanju naslednjega: (1) Osrednji načrt Shift2Rail bi moralo za dolgoročno spodbujanje inovacij v železniškem sektorju razviti Skupno podjetje Shift2Rail v posvetovanju z Evropsko železniško agencijo in tehnološko platformo Evropski svetovalni svet za raziskave na področju železnic (ERRAC). (2) V osrednjem načrtu Shift2Rail bi morale biti opredeljene ključne prednostne naloge ter bistvene operativne in tehnološke inovacije, ki jih vse zainteresirane strani potrebujejo za uresničitev ciljev Skupnega podjetja Shift2Rail, opisanih v členu 2 Uredbe (EU) št. 642/2014. (3) Osrednji načrt Shift2Rail bi moral temeljiti na načelu učinkovitosti in biti sestavljen iz omejenega števila ključnih tematskih področij ali inovacijskih programov iz člena 1(3) Priloge I k Uredbi (EU) št. 642/2014. (4) Različica osrednjega načrta Shift2Rail, ki jo je odobril upravni odbor 24. septembra 2014 in upošteva pomembnejše prispevke zadevnih zainteresiranih strani, je podlaga za razpis za pridružene člane, ki ga je objavila Komisija 6. oktobra 2014 v skladu s členom 4(2) Priloge I k Uredbi (EU) št. 642/2014, ter podlaga za pripravo delovnega načrta Skupnega podjetja Shift2Rail – SPREJEL NASLEDNJI SKLEP: Edini člen Strateški osrednji načrt Shift2Rail se potrdi. V Bruslju, Za Svet Predsednik [1] UL L 177, 17.6.2014, str. 9. [2] Bela knjiga „Načrt za enotni evropski prometni prostor – na poti h konkurenčnemu in z viri gospodarnemu prometnemu sistemu“, COM(2011) 144 final. [3] UL L 177, 17.6.2014, str. 9.